नयाँ बजारमा २१ फिट अग्लो गणेशको प्रतिमा निर्माण
इलामको माइजोगमाई गाउँपालिकाको धार्मिक एवम् पर्यटकीय क्षेत्र नयाँ बजारको दुर्गा मन्दिर प्राङ्गणमा गणेश भगवानको प्रतिमा निर्माण गरिएको छ । २१ फिट अग्लो प्रतिमा दुर्गा मन्दिरको प्राङ्गणमा निर्माण गरिएको हो ।
प्रेम अधिकारीपशुपतिनगर (इलाम), माघ २५ गते । इलामको माइजोगमाई गाउँपालिकाको धार्मिक एवम् पर्यटकीय क्षेत्र नयाँ बजारको दुर्गा मन्दिर प्राङ्गणमा गणेश भगवानको प्रतिमा निर्माण गरिएको छ । २१ फिट अग्लो प्रतिमा दुर्गा मन्दिरको प्राङ्गणमा निर्माण गरिएको हो । माइजोगमाई गाउँपालिका नयाँ बजारका युवा व्यवसायी मुकेश भण्डारीले सो गणेशको प्रतिमा आफ्नो एक्लो लगानीमा निर्माण गरेका हुन् । प्रतिमा निर्माण गर्दा २२ लाख खर्च लागेको भण्डारीले जानकारी दिनुभयो ।हाल काठमाडौं बस्दै आउनुभएका भण्डारीले धार्मिक तथा पर्यटकीय क्षेत्रका रूपमा उक्त ठाउँलाई विकास गर्न आफूले गणेशको प्रतिमा आफ्नै खर्चमा बनाएको जानकारी दिनुभयो । दुर्गा मन्दिर संरक्षण समिति स्थानीयवासी समाजसेवीलगायत भण्डारीको उपस्थितिमा प्रतिमाको अनावरण गरिएको थियो । रोजन आर्ट स्टुडियो धरानका कलाकारले प्रतिमा निर्माण गर्नुभएको हो । 